

**NARKOTIKŲ, TABAKO IR ALKOHOLIO KONTROLĖS DEPARTAMENTAS**

Šv. Stepono g. 27A, 01312 Vilnius, tel. 87066 8060,

faks. 87066 8095, el. p.: ntakd@ntakd.lt

Duomenys kaupiami ir saugomi Juridinių asmenų registre, kodas 302610311

|  |  |  |  |
| --- | --- | --- | --- |
| Lietuvos Respublikos Seimo Peticijų komisijai | Į 2024-03-05 raštą Nr. S-2024-870 | Nr. |  |

**DĖL NUOMONĖS PATEIKIMO**

Narkotikų, tabako ir alkoholio kontrolės departamente (toliau – Departamentas) 2024 m. kovo 5 d. gautas Lietuvos Respublikos Seimo Peticijų komisijos (toliau – Komisijos) raštas Nr. S-2024-870, kuriuo prašoma Komisijai pateikti išvadą dėl Redos Šiukščiuvienės kreipimesi (toliau – Peticija) išdėstytų prašymų ir siūlymų dėl nealkoholinių gėrimų, kuriuose alkoholio koncentracija yra ne daugiau kaip 0,5 procento tūrio, prekybos, reklamos bei ženklinimo reglamentavimo pakeitimo.

Departamentas, išnagrinėjęs pateiktą informaciją, teikia Komisijai pagal savo kompetenciją šią nuomonę.

Departamentas pritaria Peticijoje pateiktoms iniciatyvoms riboti nealkoholinių gėrimų, kuriuose alkoholio koncentracija yra ne daugiau kaip 0,5 procento tūrio, prekybą ir reklamą bei dėl ženklinimo. Akcentuojame, kad ar asmenys iki 20 metų amžiaus ieškos, pirks ir išmėgins šiuos gėrimus, pirmiausia priklauso nuo aplinkos požiūrio į jų vartojimą pvz. šeimoje, artimiausioje aplinkoje, todėl svarbu taikyti įvairias psichoaktyviųjų medžiagų vartojimo prevencines priemones. Mokykla gali daryti įtaką vaikų ir jaunuolių suvokimui apie įvairių teigiamų ir neigiamų elgesio formų priimtinumą ir nepriimtinumą. Svarbu įgyvendinant psichoaktyviųjų medžiagų vartojimo prevenciją mokyklose į prevencinę veiklą įtraukti ne tik mokinius, bet ir jų tėvus.

Tačiau, Departamentas, atsižvelgdamas į Peticijoje pateiktą siūlymą tokius draudimus numatyti Alkoholio kontrolės įstatyme (toliau – Įstatymas), siūlo draudimą vykdyti prekybą nealkoholiniais gėrimais, kuriuose alkoholio koncentracija yra ne daugiau kaip 0,5 procento tūrio, vaikams ir jaunuoliams iki 20 metų bei uždrausti šių gėrimų reklamą, siūlymą dėl atskiro prekės ženklo bei ženklinimo numatyti Lietuvos Respublikos maisto įstatyme (pagal analogiją su energinių gėrimų reglamentavimu), kadangi šie gėrimai nėra laikomi alkoholiniais gėrimais Įstatymo kontekste. Departamentas atkreipia dėmesį, kad Įstatymo 1 str. 2 d. nurodyta, kad Įstatymas reglamentuoja santykius, susijusius su alkoholio produktų, maisto ir kitų produktų, kuriuose yra etilo alkoholio, gamyba, prekyba, laikymu, gabenimu, įvežimu, importu, eksportu, vartojimu, reklama, rėmimu, ir nustato valstybės alkoholio kontrolės Lietuvos Respublikoje pagrindus bei nereglamentuoja santykių, susijusių su nealkoholiniais gėrimais. Be to, Įstatymo 2 str. 1 d. nurodyta, kad „Alkoholinis gėrimas – gėrimas, kurio tūrinė etilo alkoholio koncentracija yra didesnė kaip 1,2 procento (alaus – didesnė kaip 0,5 procento)“, todėl vadovaujantis Įstatymo nuostatomis, gėrimai, kuriuose alkoholio koncentracija yra ne daugiau kaip 0,5 procento tūrio, nepatenka į alkoholinių gėrimų sąvoką ir laikomi nealkoholiniais. Taip pat Įstatymo 3 str. 9 d. yra numatyta, kad vienas iš valstybės alkoholio kontrolės politikos principų yra skatinti nealkoholinių gėrimų gamybą ir prekybą, todėl Peticijoje nurodyti siūlymai prieštarautų Įstatymo paskirčiai ir vienam iš valstybės alkoholio kontrolės politikos principų.

Departamento 2020 m. atliktame tyrime, 49 proc. 18-74 m. amžiaus gyventojų nurodė, jog viešai ir žiniasklaidoje demonstruojama nealkoholinių gėrimų reklama primena apie to paties gamintojo alkoholinį gėrimą, 41 proc. apklaustųjų laikosi priešingos nuomonės, o 10 proc. neturėjo nuomonės. 36-55 m. respondentai statistiškai reikšmingai dažniau teigė, kad viešai ir žiniasklaidoje demonstruojama nealkoholinių gėrimų reklama primena apie to paties gamintojo alkoholinį gėrimą, todėl nealkoholinių gėrimų reklamos ribojimas galimai padėtų sumažinti šių gėrimų paklausą nepilnamečių tarpe. Taip pat, remiantis Škotijos vyriausybės tinklapyje (https://www.gov.scot/publications/consultation-restricting-alcohol-advertisingpromotion/pages/10/) pateikta informacija, galima numanyti, jog skirtumai tarp to pačio gamintojo alkoholinių ir nealkoholinių gėrimų pavadinimų sukeltų mažai pokyčių tarp nepilnamečių, kadangi, remiantis tinklapyje pateiktu Jungtinės Karalystės pavyzdžiu, jaunuoliai geba atpažinti šių gėrimų prekės ženklus (gamintojus), pavyzdžiui, pagal naudojamus šūkius, spalvas ir pan. net ir tada, kai gėrimo prekinis pavadinimas yra nematomas.

Departamento direktorė Rita Sketerskienė

Gintaras Karanda , +370 658 23870, el.p. gintaras.karanda@ntakd.lt

Aušra Želvienė, tel. +370 690 58311, el. p. ausra.zelviene@ntakd.lt